HU Az Európai Unió Hivatalos Lapja L 285/1

A nemzetközi közjog értelmében jogi hatállyal kizárólag az ENSZ-EGB eredeti szövegei rendelkeznek. Ennek az előírásnak a státusa és hatálybalépésének időpontja az ENSZ-EGB TRANS/WP.29/343 sz. státusdokumentumának legutóbbi változatában ellenőrizhető a következő weboldalon:

http://www.unece.org/trans/main/wp29/wp29wgs/wp29gen/wp29fdocstts.html.

Az Egyesült Nemzetek Európai Gazdasági Bizottságának (ENSZ-EGB) 7. számú előírása – Egységes rendelkezések a gépjárművek (a motorkerékpárok kivételével) és pótkocsijaik első és hátsó helyzetjelző lámpáinak, féklámpáinak és méretjelző lámpáinak jóváhagyásáról

Tartalmaz minden olyan szöveget, amely az alábbi időpontig érvényes volt:

A 02. módosítássorozat 23. kiegészítése – hatálybalépés dátuma: 2014. október 9.

TARTALOMJEGYZÉK

ELŐÍRÁS

Alkalmazási kör

1. Fogalommeghatározások

2. Jóváhagyási kérelem

3. Jelölések

4. Jóváhagyás

5. Általános követelmények

6. A kibocsátott fényerő

7. Vizsgálati eljárás

8. A kibocsátott fény színe

9. A gyártás megfelelősége

10. Szankciók nem megfelelő gyártás esetén

11. A gyártás végleges leállítása

12. A színekre és az egyes berendezésekre vonatkozó megjegyzések

13. A jóváhagyási vizsgálatok elvégzéséért felelős műszaki szolgálatok és a típusjóváhagyó hatóságok neve és címe

14. Átmeneti rendelkezések

MELLÉKLETEK

1. Első és hátsó helyzetjelző lámpák, méretjelző lámpák és féklámpák: a térbeli fényeloszlás méréséhez előírt minimális szögek

2. Értesítés

3. Példák a jóváhagyási jelek elrendezésére

4. Fénytani mérések

5. A gyártás megfelelőségének ellenőrzésére szolgáló eljárásokra vonatkozó minimális követelmények

6. A hatósági mintavételre vonatkozó minimális követelmények

ALKALMAZÁSI KÖR

Ezen előírás a következőkre vonatkozik:

az L, az M, az N, az O és a T kategóriájú járművek (1) első és hátsó helyzetjelző lámpái és féklámpái; valamint

az M, az N, az O és a T kategóriájú járművek méretjelző lámpái.

1. FOGALOMMEGHATÁROZÁSOK

Ezen előírás alkalmazásában:

1.1. „első helyzetjelző lámpa”: a jármű jelenlétének és szélességének elölnézetből történő jelzésére használt lámpa;

1.2. „hátsó helyzetjelző lámpa”: a jármű jelenlétének és szélességének hátulnézetből történő jelzésére használt lámpa;

1.3. „féklámpa”: olyan lámpa, amely jelzi a jármű mögött közlekedők számára, hogy a járművezető az üzemi féket működteti. A féklámpákat a tartós fék vagy más hasonló berendezés működtetése is bekapcsolhatja;

1.4. „méretjelző lámpa”: a jármű legkülső szélei közelében és a tetejéhez a lehető legközelebb felszerelt lámpa, amely jelzi a jármű teljes szélességét. Egyes gépjárművek és pótkocsik esetében ennek a lámpának az a rendeltetése, hogy kiegészítse a jármű helyzetjelző lámpáit, és felhívja a figyelmet a jármű körvonalára;

1.5. fogalommeghatározások: a 48. számú előírásban, valamint annak a típusjóváhagyás iránti kérelem benyújtásának időpontjában hatályos módosítássorozatában szereplő fogalommeghatározások ezen előírásra is érvényesek;

1.6. „különböző típusú első és hátsó helyzetjelző lámpák, féklámpák, valamint méretjelző lámpák”: olyan lámpák, amelyek az egyes kategóriákon belül olyan lényeges ismertetőjegyeik tekintetében különböznek egymástól, mint:

a) márkanév vagy védjegy;

b) az optikai rendszer jellemzői (fényerő, fényeloszlási szögek, a fényforrás kategóriája, fényforrásmodul stb.);

c) a két fényerőszintű féklámpáknál az éjszakai fényerőcsökkentő rendszer.

A fényforrás színének vagy bármelyik szűrő színének megváltoztatása nem jelent típusváltozást.

1.7. Az ezen előírásban szereplő, a szabványos (etalon) izzólámpá(k)ra, valamint a 37. számú előírásra utaló hivatkozások a 37. számú előírásra és az előírásnak a típus-jóváhagyási kérelem benyújtásának időpontjában hatályban lévő módosítássorozatára vonatkoznak.

Az ezen előírásban szereplő, a szabványos (etalon) LED-es fényforrás(ok)ra, valamint a 128. számú előírásra utaló hivatkozások a 128. számú előírásra és az előírásnak a típus-jóváhagyási kérelem benyújtásának időpontjában hatályban lévő módosítássorozatára vonatkoznak.

2. JÓVÁHAGYÁSI KÉRELEM

2.1. A jóváhagyási kérelmet a márkanév vagy védjegy jogosultja vagy jogszerűen meghatalmazott képviselője nyújtja be. A kérelemnek a következőket kell tartalmaznia:

2.1.1. a jóváhagyásra benyújtott berendezés rendeltetése(i), valamint az, hogy lehet-e használni két ugyanolyan fajtájú/típusú lámpából álló egységben is;

2.1.2. méretjelző lámpák esetében: a berendezés fehér vagy vörös színű fényt bocsát-e ki;

2.1.3. S3 vagy S4 kategóriájú féklámpa esetében: a járművön kívül vagy belül (a hátsó szélvédő mögé) kell-e felszerelni;

2.1.4. a berendezés állandó (R, R1, RM', S1 vagy S3 kategória) vagy szabályozható (R2, RM2, S2 vagy S4 kategória) fényerősségű-e;

2.1.5. ha a kérelmező úgy dönt, azt is meg lehet adni, hogy a berendezés – a jármű vonatkoztatási síkjához és a talajhoz viszonyítva – a vonatkoztatási tengely különböző dőlésszögeivel építhető be a járműbe, vagy elforgatható a vonatkoztatási tengelye körül; a különféle beépítési lehetőségeket fel kell tüntetni az értesítésben.

2.2. Minden berendezéstípusnál a kérelemmel együtt be kell nyújtani a következőket:

2.2.1. a berendezéstípus azonosítását lehetővé tevő, kellő részletességű rajzok három példányban, amelyek bemutatják: a) hogy a berendezést milyen geometriai helyzet(ek)ben lehet felszerelni a járműre (és adott esetben az S3 vagy S4 kategóriájú lámpát a hátsó szélvédőhöz képest); a vizsgálatok alkalmával vonatkoztatási tengelynek tekintendő megfigyelési tengelyt (vízszintes szög, H = 0°; függőleges szög, V = 0°); valamint a vizsgálatok alkalmával vonatkoztatási középpontnak tekintendő pontot; b) a 6. szakasz követelményeinek megfelelő berendezés(ek) beépítésének geometriáját; c) összefüggő lámparendszer esetében azt az összefüggő lámpát, illetve az összefüggő lámpák azon kombinációját, amely megfelel ezen előírás 5.10. és 6.1. szakasza, valamint 4. melléklete követelményeinek; d) a jóváhagyási számnak és a kiegészítő jelnek a körben elhelyezett jóváhagyási jelhez viszonyított helyzetét;

2.2.2. rövid műszaki leírás, amely a nem cserélhető fényforrással felszerelt lámpák kivételével ismerteti különösen a következőket: a) az előírt izzólámpa-kategória vagy -kategóriák; ennek az izzólámpa-kategóriának a 37. számú előírásban, illetve az előírásnak a típus-jóváhagyási kérelem benyújtásának időpontjában hatályos módosítássorozatában megadott kategóriák valamelyikének kell lennie; ha az S3 vagy S4 kategóriájú féklámpát a járművön belül kell felszerelni, a műszaki leírásnak tartalmaznia kell a hátsó szélvédő(k) optikai tulajdonságait (fényáteresztő képesség, szín, dőlésszög stb.) is; és/vagy b) a LED-es fényforrás(ok) előírt kategóriája vagy kategóriái; ennek a LED-es fényforrás-kategóriának a 128. számú előírásban, illetve az előírásnak a típus-jóváhagyási kérelem benyújtásának időpontjában hatályos módosítássorozatában megadott kategóriák valamelyikének kell lennie; és/vagy c) a fényforrásmodul egyedi azonosító kódja; ha az S3 vagy S4 kategóriájú féklámpát a járművön belül kell felszerelni, a műszaki leírásnak tartalmaznia kell a hátsó szélvédő(k) optikai tulajdonságait (fényáteresztő képesség, szín, dőlésszög stb.) is;

2.2.3. szabályozható fényerősségű lámpa esetében a fényerő-szabályozó rövid leírása, az elrendezési ábra és a két fényerősségszintet biztosító rendszer jellemzői;

2.2.4. két mintadarab; ha a jóváhagyást olyan berendezésekre kérik, amelyek nem azonosak, hanem szimmetrikusak, és a jármű vagy jobb, vagy bal oldalára lehet őket felszerelni, a két benyújtott minta lehet azonos és vagy csak a jármű jobb oldalára, vagy csak a bal oldalára történő felszerelésre alkalmas; szabályozható fényerősségű lámpa esetében a kérelem mellett a fényerő-szabályozót vagy egy azonos jelzés(ek)et előállító generátort is át kell adni a vizsgálatra;

2.2.5. S3 vagy S4 kategóriájú féklámpa esetében, amelyet a járművön belül történő beszerelésre szántak, a hátsó szélvédő optikai tulajdonságaival egyenértékű tulajdonságokkal rendelkező üveglapminta vagy (több lehetőség esetén) -minták.

3. JELÖLÉSEK

A jóváhagyásra benyújtott berendezéseken:

3.1. fel kell tüntetni a gyártó márkanevét vagy védjegyét. Ennek a jelölésnek jól olvashatónak és eltávolíthatatlannak kell lennie;

3.2. a nem cserélhető fényforrással felszerelt lámpáktól eltekintve jól olvasható és eltávolíthatatlan jelölést kell feltüntetni a következőkről:

a) az előírt fényforrás-kategória vagy -kategóriák; és/vagy

b) a fényforrásmodul egyedi azonosító kódja;

3.3. elegendő helynek kell lennie a jóváhagyási jel és a lenti 4.2. szakaszban előírt kiegészítő jelek számára; ezt a helyet fel kell tüntetni a fenti 2.2.1. szakaszban említett rajzokon is;

3.4. az elektronikus fényforrás-vezérlőegységgel vagy fényerő-szabályozóval és/vagy nem cserélhető fényforrással és/vagy fényforrásmodullal felszerelt lámpák esetében fel kell tüntetni a névleges feszültséget vagy feszültségtartományt és a legnagyobb névleges watt-teljesítményt;

3.5. azokon a lámpákon, amelyek a lámpa részét nem képező elektronikus fényforrás-vezérlőegység vagy fényerő-szabályozó alkalmazásával a 6 V, 12 V, illetve 24 V névleges feszültségtől eltérő feszültségen is üzemelnek, vagy másodlagos üzemmódjuk is van, fel kell tüntetni a másodlagos névleges feszültséget;

3.6. a fényforrásmodullal felszerelt lámpák esetében a fényforrásmodul(ok)on fel kell tüntetni a következőket:

3.6.1. a kérelmező által használt márkanév vagy védjegy; ennek a jelölésnek jól olvashatónak és eltávolíthatatlannak kell lennie;

3.6.2. a modul egyedi azonosító kódja, amelynek jól olvashatónak és eltávolíthatatlannak kell lennie. Az egyedi azonosító kódnak a „MODULE” szót rövidítő „MD” betűcsoporttal kell kezdődnie, amelyet a 4.2.1.1. szakaszban előírtakkal ellentétben a kör nélküli jóváhagyási szám, több eltérő fényforrásmodul használata esetén pedig további jelölések vagy karakterek követnek; a fenti 2.2.1. szakaszban említett rajzokon is ezt az egyedi azonosító kódot kell feltüntetni. A jóváhagyási jelnek nem kell megegyeznie az azon a lámpán feltüntetett jellel, amelyben a modult használják, de mindkét jelnek ugyanattól a kérelmezőtől kell származnia;

3.6.3. a névleges feszültség vagy feszültségtartomány és a legnagyobb névleges watt-teljesítmény.

3.7. A lámpa részét képező, de nem a lámpatestbe épített elektronikus fényforrás-vezérlőegységen vagy fényerő-szabályozón fel kell tüntetni a gyártó nevét és azonosító számát.

4. JÓVÁHAGYÁS

4.1. Általános előírások

4.1.1. Ha a fenti 2.2.4. szakasz szerint átadott két berendezés megfelel az előírás rendelkezéseinek, a jóváhagyást meg kell adni. Az összefüggő lámparendszerhez tartozó minden berendezést ugyanannak a kérelmezőnek kell típusjóváhagyásra benyújtania.

4.1.2. Ha két vagy több lámpa csoportosított, egyesített vagy összeépített lámpák ugyanazon egységéhez tartozik, a jóváhagyás csak akkor adható meg, ha minden egyes lámpa teljesíti az ebben vagy egy másik előírásban foglalt rendelkezéseket. Azok a lámpák, amelyek az említett előírások egyikének sem felelnek meg, nem lehetnek csoportosított, egyesített vagy összeépített lámpaegységek részei. Ez a rendelkezés nem érvényes azokra a kétszálas izzóval felszerelt fényszórókra, amelyeknél csak egy üzemmódot hagytak jóvá.

4.1.3. Mindegyik jóváhagyott típushoz jóváhagyási számot kell rendelni. Ennek első két számjegye a jóváhagyás időpontjában hatályos, az előírást lényeges műszaki tartalommal módosító legutóbbi módosítássorozat száma (jelenleg 02). Ugyanazon szerződő fél nem rendelheti ugyanazt a számot egy ezen előírás hatálya alá tartozó más típusú berendezéshez, kivéve, ha a jóváhagyást olyan berendezésre terjesztik ki, amely a már jóváhagyott berendezéstől csak a kibocsátott fény színében tér el.

4.1.4. Egy berendezéstípusnak az ezen előírás szerinti jóváhagyásáról vagy a jóváhagyás kiterjesztéséről, elutasításáról vagy visszavonásáról, illetve a gyártás végleges leállításáról értesíteni kell az 1958. évi megállapodásban részes és ezen előírást alkalmazó feleket az ezen előírás 2. mellékletének megfelelő nyomtatványon.

4.1.5. Minden olyan berendezésen, amely megfelel az ezen előírás szerint jóváhagyott típusnak, a fenti 3.3. szakaszban említett helyen a 3.1., a 3.2., illetve a 3.4. szakaszban előírt jelöléseken kívül fel kell tüntetni a lenti 4.2. és 4.3. szakaszban leírt jóváhagyási jelet.

4.2. A jóváhagyási jel felépítése

A jóváhagyási jel a következőkből áll:

4.2.1. nemzetközi jóváhagyási jel, amely a következőkből áll:

4.2.1.1. egy kör, benne az „E” betű és a jóváhagyó ország egyedi azonosító száma (2);

4.2.1.2. a 4.1.3. szakaszban előírt jóváhagyási szám;

4.2.2. az alábbi kiegészítő jel vagy jelek:

4.2.2.1. az ezen előírásban foglalt, első helyzetjelző lámpákra vonatkozó követelményeknek megfelelő berendezéseken: az „A” betű;

4.2.2.2. az ezen előírásban foglalt, hátsó helyzetjelző lámpákra vonatkozó követelményeknek megfelelő berendezéseken: az „R” betű, amelyet állandó fényerősségű berendezések esetében az 1-es, szabályozható fényerősségű berendezések esetében a 2-es szám követhet;

4.2.2.3. az ezen előírásban foglalt, első méretjelző lámpákra vonatkozó követelményeknek megfelelő berendezéseken: az „AM” betűcsoport;

4.2.2.4. az ezen előírásban foglalt, hátsó méretjelző lámpákra vonatkozó követelményeknek megfelelő berendezéseken: az „RM” betűcsoport, amelyet állandó fényerősségű berendezések esetében az 1-es, szabályozható fényerősségű berendezések esetében a 2-es szám követhet;

4.2.2.5. az ezen előírásban foglalt, féklámpákra vonatkozó követelményeknek megfelelő berendezéseken: az „S” betű, amelyet a következő szám(ok) követ(nek): „1” ha a berendezés fényerőssége állandó; „2” ha a berendezés fényerőssége szabályozható; „3” ha olyan, állandó fényerősségű berendezésről van szó, amely megfelel az S3 kategóriájú féklámpákra vonatkozó egyedi követelményeknek; „4” ha olyan, változó fényerősségű berendezésről van szó, amely megfelel az S4 kategóriájú féklámpákra vonatkozó egyedi követelményeknek;

4.2.2.6. az ezen előírás vonatkozó követelményeit teljesítő azon berendezéseken, amelyek hátsó helyzetjelző lámpát és féklámpát egyaránt magukba foglalnak: „R”, „R1” vagy „R2” és az adott esetnek megfelelően „S1” vagy „S2” betű, illetve jelsor, vízszintes vonallal elválasztva;

4.2.2.7. az olyan első vagy hátsó helyzetjelző lámpákon, amelyek láthatósági szögei vízszintes irányban aszimmetrikusak a vonatkoztatási tengelyhez képest, valamint az első és hátsó méretjelző lámpákon: vízszintes nyíl, amelyik arra az oldalra mutat, ahol a fénytani előírások egészen 80°-os H szögig teljesülnek;

4.2.2.8. olyan berendezéseken, amelyek két lámpából álló egység részeként is használhatók: „D” kiegészítő betű a 4.2.2.1. és 4.2.2.6. szakaszban említett jel jobb oldalán;

4.2.2.9. az ezen előírás 4. mellékletének 2.3. szakasza szerinti, csökkentett fényeloszlással rendelkező berendezéseken: egy vízszintes szakaszból kiinduló, lefelé mutató függőleges nyíl;

4.2.2.10. az összefüggő lámpákon, tehát azokon a lámpákon, amelyek összefüggő lámparendszer részeként használhatók: minden egyes berendezésen „Y” kiegészítő betű a 4.2.2.1–4.2.2.6. szakaszban említett jel jobb oldalán.

4.2.3. A jóváhagyási szám első két számjegye (jelen esetben ez az 1991. május 5-én hatályba lépett 02. módosítássorozatnak megfelelően 02), amely a jóváhagyás időpontjában hatályos, az előírást lényeges műszaki tartalommal módosító legutóbbi módosítássorozatot jelöli, és ha szükséges, az előírás szerinti nyíl elhelyezhető a fenti kiegészítő jelek közelében.

4.2.4. A 4.2.1. és 4.2.2. szakaszban említett jeleknek és jelöléseknek eltávolíthatatlannak és még akkor is jól olvashatónak kell lenniük, ha a lámpa fel van szerelve a gépkocsira.

4.3. A jóváhagyási jel elrendezése

4.3.1. Független lámpák

A 3. melléklet 1–6. szakaszában példák láthatók a fent említett kiegészítő jelekkel ellátott jóváhagyási jelre.

Azokat a különböző típusú lámpákat, amelyek több előírás követelményeinek megfelelnek, és ugyanazt az azonos vagy eltérő színű külső lencsét használják, elegendő egyetlen nemzetközi jóváhagyási jellel ellátni; ez a jel egy körből áll, benne az „E” betű és a jóváhagyó ország egyedi azonosító száma, a kört a jóváhagyási szám követi. A jóváhagyási jelet bárhol el lehet helyezni a lámpán, feltéve, hogy:

4.3.1.1. az a beépítés után jól látható.

4.3.1.2. A jóváhagyás megadásának alapjául szolgáló egyes előírások rendelkezéseinek megfelelő minden lámpa esetében fel kell tüntetni a lámpa azonosító jelölését, a jóváhagyás időpontjában hatályos, az előírást lényeges műszaki tartalommal módosító legutóbbi módosítássorozat számát és szükség esetén az előírt nyilat.

4.3.1.3. A jóváhagyási jel egyes részeinek mérete nem lehet kisebb, mint a jóváhagyás megadásának alapjául szolgáló előírás által a legkisebb jelre kötelezően előírt minimális méret.

4.3.1.4. A fő lámpatesten meg kell lennie a fenti 3.3. szakaszban leírt helynek, és fel kell rajta tüntetni a lámpa tényleges funkciójára (funkcióira) vonatkozó jóváhagyási jegyet.

4.3.1.5. Az előírás 3. mellékletének 7. szakaszában példák láthatók a fent említett kiegészítő jelekkel ellátott jóváhagyási jelre.

4.3.2. Csoportosított, egyesített vagy összeépített lámpák

4.3.2.1. Azokat a csoportosított, egyesített vagy összeépített lámpákat, amelyek több előírás követelményeinek is megfelelnek, elegendő egyetlen nemzetközi jóváhagyási jellel ellátni; ez a jel egy körből áll, benne az „E” betű és a jóváhagyást megadó ország egyedi azonosító száma, a kört a jóváhagyási szám követi. A jóváhagyási jel a csoportosított, egyesített vagy összeépített lámpákon bárhol elhelyezhető, az alábbi feltételekkel:

4.3.2.1.1. a jel a berendezés beépítése után jól látható;

4.3.2.1.2. a csoportosított, egyesített vagy összeépített lámpák egyik optikai alkatrésze sem távolítható el a jóváhagyási jel egyidejű eltávolítása nélkül.

4.3.2.2. A jóváhagyás megadásának alapjául szolgáló egyes előírásoknak megfelelő minden lámpa esetében meg kell adni a lámpa azonosító jelölését, az előírás fontosabb műszaki változtatásait magában foglaló, a jóváhagyás kiadásának időpontjában hatályos legújabb módosítássorozat számát és szükség esetén az előírt nyilat:

4.3.2.2.1. vagy a megfelelő fénykibocsátó felületen;

4.3.2.2.2. vagy csoportban oly módon, hogy a csoportosított, egyesített vagy összeépített lámpák mindegyike megfelelően azonosítható legyen.

4.3.2.3. A jóváhagyási jel egyes részeinek mérete nem lehet kisebb, mint a jóváhagyás megadásának alapjául szolgáló előírás által a legkisebb jelre kötelezően előírt minimális méret.

4.3.2.4. Mindegyik jóváhagyott típushoz jóváhagyási számot kell rendelni. Ugyanaz a szerződő fél nem rendelheti ugyanazt a számot az előírás hatálya alá tartozó csoportosított, egyesített vagy összeépített lámpák másik típusához.

4.3.2.5. Az előírás 3. mellékletének 8. szakaszában példák láthatók a csoportosított, egyesített vagy összeépített lámpákra vonatkozó jóváhagyási jelek és a fent említett kiegészítő jelek elrendezésére.

4.3.3. Olyan fényszórótípussal összeépített lámpák, amelynek lencséje más típusú fényszórókhoz is felhasználható

A fenti 4.3.2. szakaszban meghatározott rendelkezések alkalmazandók.

4.3.3.1. Ha azonban különböző típusú fényszórók vagy fényszórót is magukban foglaló lámpaegységek ugyanazt a lencsét tartalmazzák, az adott fényszórótípusokra vagy lámpaegységekre vonatkozó különböző jóváhagyási jeleket is fel lehet tüntetni a lencsén, amennyiben a fényszórótesten, még ha nem is választható el a lencsétől, szintén rendelkezésre áll a 3.3. szakaszban előírt hely, és azon feltüntetik a tényleges funkcióknak megfelelő jóváhagyási jeleket. Amennyiben ugyanazt a lámpatestet különböző típusú fényszórók alkotják, a lámpatesten is fel lehet tüntetni a különböző jóváhagyási jeleket.

4.3.3.2. Az előírás 3. mellékletének 9. szakaszában példák láthatók fényszóróval összeépített lámpák jóváhagyási jeleire.

4.3.4. A jóváhagyási jelnek jól olvashatónak és eltávolíthatatlannak kell lennie. Elhelyezhető a berendezés külső vagy belső részén is (legyen az átlátszó, vagy sem), amennyiben ez a rész nem választható el a berendezés fényt kibocsátó átlátszó részétől. A jelölésnek mindenesetre látszódnia kell akkor is, ha a berendezés fel van szerelve a járműre, vagy ha valamelyik mozgatható rész, például a motorháztető, a csomagtérfedél vagy valamelyik ajtó ki van nyitva.

5. ÁLTALÁNOS KÖVETELMÉNYEK

5.1. Minden egyes átadott berendezésnek meg kell felelnie a lenti 6. és 8. szakaszban meghatározott követelményeknek.

5.2. A berendezéseket úgy kell megtervezni és kivitelezni, hogy a szokásos használat mellett fellépő rezgések ellenére kielégítően ellássák feladatukat, és megőrizzék ezen előírás szerinti jellemzőiket.

5.3. Az első vagy hátsó helyzetjelző lámpaként jóváhagyott lámpák egyben jóváhagyott méretjelző lámpáknak is minősülnek.

5.4. A csoportosított, egyesített vagy összeépített első és hátsó helyzetjelző lámpák méretjelző lámpaként is használhatók.

5.5. Az egyéb funkciót ellátó berendezésekkel összeépített helyzetjelző lámpák megengedettek, amennyiben a lámpák e berendezésekkel közös fényforrást használnak, és kialakításuk olyan, hogy folyamatosan a kibocsátott fény erősségét külön szabályozó rendszerrel működnek.

5.5.1. Ha azonban a hátsó helyzetjelző lámpa féklámpával van összeépítve, a következő két feltétel valamelyikének teljesülnie kell:

a) a berendezésnek többszörös fényforrású elrendezés részét kell képeznie; vagy

b) a berendezést olyan járműben kell használni, amely a szóban forgó funkció tekintetében hibaellenőrző rendszerrel van ellátva.

Az értesítés „megjegyzések” rovatában erre mindkét esetben ki kell térni.

5.6. Fényforrásmodulok esetében ellenőrizni kell a következőket:

5.6.1. A fényforrásmodul(oka)t úgy kell kialakítani, hogy:

a) minden fényforrásmodul csak egy bizonyos meghatározott, megfelelő helyzetben legyen beépíthető, és kizárólag szerszámmal lehessen eltávolítani,

b) ha több fényforrásmodult használnak a lámpatestben, akkor a különböző jellemzőkkel rendelkező fényforrásmodulok nem lehetnek felcserélhetők ugyanazon a lámpatesten belül.

5.6.2. A fényforrásmodulnak védettnek kell lennie illetéktelen beavatkozás ellen.

5.6.3. A fényforrásmodul kialakításának olyannak kell lennie, hogy a fényforrás se szerszámmal, se anélkül ne legyen mechanikusan felcserélhető más jóváhagyott cserélhető fényforrással.

5.7. Ha az első helyzetjelző lámpa egy vagy több infravörös fényforrást is magában foglal, az első helyzetjelző lámpára vonatkozó fény- és színtani követelményeknek az infravörös fényforrás(ok) működtetése nélkül, illetve működtetésével egyaránt teljesülniük kell.

5.8. Abban az esetben, ha az alábbi berendezések fényerő-szabályozója meghibásodik:

a) R2 kategóriájú hátsó helyzetjelző lámpa, amelynek fényereje meghaladja az R vagy R1 kategóriára megszabott felső értékhatárt;

b) RM2 hátsó méretjelző lámpa, amelynek fényereje meghaladja az RM1 kategóriára megszabott felső értékhatárt;

c) S2 kategóriájú féklámpa, amelynek fényereje meghaladja az S1 kategóriára megszabott felső értékhatárt;

d) S4 kategóriájú féklámpa, amelynek fényereje meghaladja az S3 kategóriára megszabott felső értékhatárt.

Az egyes kategóriák tekintetében automatikusan teljesülnie kell az állandó fényerősségre vonatkozó követelményeknek.

5.9. Cserélhető fényforrás(ok) esetében:

5.9.1. A 37. sz. és/vagy a 128. sz. előírás alapján jóváhagyott fényforrás(ok) bármely kategóriája vagy kategóriái használható(k), feltéve, hogy használatukat nem korlátozza sem a 37. sz. előírás vagy az előírásnak a típus-jóváhagyási kérelem benyújtásának időpontjában hatályban lévő módosítássorozata, sem a 128. sz. előírás vagy az előírásnak a típus-jóváhagyási kérelem benyújtásának időpontjában hatályban lévő módosítássorozata.

5.9.2. A berendezést úgy kell kialakítani, hogy a fényforrást kizárólag a megfelelő helyzetben lehessen rögzíteni.

5.9.3. A fényforrás foglalatának meg kell felelnie a 60061 sz. IEC-kiadványban megadott jellemzőknek. Olyan adatlapot kell használni a foglalathoz, amely a használt fényforrás kategóriájára érvényes.

5.10. Az összefüggő lámparendszereknek valamennyi összefüggő lámpájuk egyidejű működtetésével kell teljesíteniük a követelményeket. Ha azonban a hátsó helyzetjelző lámpa funkcióját ellátó összefüggő lámparendszert részben egy rögzített alkatrészre, részben pedig egy mozgatható alkatrészre szerelik fel, a kérelmező által megadott összefüggő lámpáknak a mozgatható alkatrész(ek) valamennyi rögzített helyzetében teljesíteniük kell a külső geometriai láthatóságra, valamint a szín- és fénytani jellemzőkre vonatkozó minden követelményt. Ebben az esetben a belső geometriai láthatóságra vonatkozó követelmény(ek) akkor tekinthető(k) teljesítettnek, ha ezek az összefüggő lámpák a mozgatható rész(ek) valamennyi rögzített helyzetében továbbra is megfelelnek a berendezés jóváhagyásában megadott fényeloszlási mezőben előírt fénytani értékeknek.

6. A KIBOCSÁTOTT FÉNYERŐ

6.1. A vonatkoztatási tengely mentén mért, kibocsátott fény ereje mindkét berendezés esetében külön-külön el kell, hogy érje a lent feltüntetett alsó értékhatárokat, de nem haladhatja meg a felső értékhatárokat:

Előírt legkisebb fényerősség cd-ban Megengedett legnagyobb fényerősség cd-ban, amennyiben a lámpát egyes lámpaként használják „D” jelzésű (egyes) lámpaként használják (lásd a 4.2.2.6. szakaszt) 6.1.1. Első helyzetjelző lámpák és első méretjelző lámpák – A vagy AM 4 140 70 6.1.2. Fényszóróba vagy első ködlámpába épített első helyzetjelző lámpák 4 140 — 6.1.3. Hátsó helyzetjelző lámpák, hátsó méretjelző lámpák 6.1.3.1. R, R1 vagy RM1 (állandó) 4 17 8,5 6.1.3.2. R2 vagy RM2 (szabályozható) 4 42 21 6.1.4. Féklámpák 6.1.4.1. S1 (állandó) 60 260 130 6.1.4.2. S2 (szabályozható) 60 730 365 6.1.4.3. S3 (állandó) 25 110 55 6.1.4.4. S4 (szabályozható) 25 160 80

6.1.5. A két vagy több lámpából álló egység által kibocsátott teljes fényerő nem haladhatja meg az egyes lámpára előírt felső értékhatárt.

6.1.6. Ha egy olyan egység, amely két azonos funkciójú, „D” típusú lámpaként típusjóváhagyásra kerülő független lámpából áll, egyes lámpának minősül, meg kell felelnie az alábbiakra vonatkozó követelményeknek:

a) a kibocsátott fényerőre megállapított felső értékhatár, ha az összes lámpa be van kapcsolva;

b) a kibocsátott fényerőre megállapított alsó értékhatár, ha az egyik lámpa meghibásodik.

6.1.7. A több fényforrást tartalmazó egyes lámpa meghibásodására a következő rendelkezések érvényesek:

6.1.7.1. Az olyan fényforrások csoportja, amelyek úgy vannak kapcsolva, hogy az egyik fényforrás meghibásodása esetén a többi sem bocsát ki fényt, egy fényforrásnak tekintendők.

6.1.7.2. A lámpának akkor is meg kell felelnie a 4. mellékletben megadott térbeli fényerősség-eloszlási mérőrácsban meghatározott legkisebb fényerősségértékeknek, ha valamelyik fényforrás meghibásodott. Azon lámpák esetében, amelyeket csak két fényforráshoz terveztek, azonban elegendő, ha a lámpa vonatkoztatási tengelye mentén mért fényerősség eléri az alsó értékhatár 50 %-át, amennyiben az értesítésben megjegyzést tettek arra vonatkozóan, hogy a lámpa csak működés-visszajelző lámpával ellátott berendezésben használható, amely jelez, ha a két fényforrás valamelyike meghibásodott;

6.2. A vonatkoztatási tengelyen kívül, de az ezen előírás 1. mellékletének ábráin meghatározott szögtartományokon belül a két átadott berendezés fényereje:

6.2.1. az ezen előírás 4. mellékletében megadott fényerősség-eloszlási mérőrács pontjainak megfelelő egyik irányban sem lehet kisebb a fenti 6.1. szakaszban megadott táblázatban meghatározott alsó értékhatár és az említett mérőrácsban az adott irányra meghatározott százalék szorzatánál;

6.2.2. abban a tartományban, ahol a fényjelző berendezés látható, egyetlen irányban sem haladhatja meg a 6.1. szakaszban meghatározott felső értékhatárt;

6.2.3. összeépített fék- és hátsó helyzetjelző lámpák esetében (lásd a fenti 6.1.3. szakaszt) a vízszintes síktól lefelé, azzal 5 fokos szöget bezáró sík alatt ugyanakkor 60 cd fényerősség megengedett;

6.2.4. Továbbá, 6.2.4.1. az I. melléklet ábráin megállapított valamennyi tartományban a fényerőnek az első és hátsó helyzetjelző lámpák, valamint a méretjelző lámpák esetében legalább 0,05 cd-nak, az S1 és az S3 kategóriájú berendezések, valamint a nappali megvilágítást ellátó S2 és S4 berendezések esetében legalább 0,3 cd-nak, az éjszakai megvilágítást ellátó S2 és S4 berendezések esetében pedig legalább 0,07 cd-nak kell lennie; 6.2.4.2. ha egy hátsó helyzetjelző lámpa és/vagy egy hátsó méretjelző lámpa, valamint egy állandó vagy szabályozható fényerejű féklámpa össze van építve, akkor az egyidejűleg üzemben lévő két lámpa ténylegesen mérhető fényerősségének és az egyedül üzemben lévő hátsó helyzetjelző lámpa vagy méretjelző lámpa fényerősségének aránya legalább 5:1 kell, hogy legyen abban a tartományban, amelyet a fényerősség-eloszlási mérőrács ± 5° V és a ± 10° H pontjain áthaladó függőleges egyenesek határolnak. Ha a két összeépített lámpa közül legalább az egyik több fényforrással rendelkezik, és mindkettő egyes lámpának tekintendő, akkor az összes fényforrás egyidejű működtetésével kapott értékeket kell figyelembe venni; 6.2.4.3. Az előírás 4. melléklete 2.2. szakaszának a fényerő helyi változására vonatkozó rendelkezéseit be kell tartani.

6.3. A fényerősséget folyamatosan működő fényforrással (fényforrásokkal) kell mérni, vörös fényű berendezéseknél pedig színes fénnyel kell végezni a mérést.

6.4. Az R2, az RM2, az S2 és az S4 kategóriájú berendezések esetében a berendezés által kibocsátott fény erősségének szélsőértékei tekintetében mérni kell, hogy mennyi idő telik el a fényforrás(ok) feszültség alá helyezése, valamint aközött, hogy a vonatkoztatási tengely mentén mért fényerősség eléri a fenti 6.3. szakasz szerint mért érték 90 %-át. A legkisebb fényerősség eléréséig eltelt idő nem haladhatja meg a legnagyobb fényerősség eléréséig eltelt időt.

6.5. A fényerő-szabályozó által kibocsátott jelek nem hozhatnak létre olyan fényerősséget, amely:

6.5.1. kívül esik a fenti 6.1. szakaszban megadott tartományon, és

6.5.2. meghaladja a 6.1. szakaszban az adott berendezésre megadott állandó fényerősség felső határértékét: a) a nappali és éjszakai viszonyoktól függően működő rendszerek esetében: éjszakai viszonyok mellett; b) más rendszerek esetében: szokásos viszonyok mellett (3).

6.6. A 6.2.1. szakaszban említett 4. melléklet részletesen ismerteti a használandó mérési módszereket.

7. VIZSGÁLATI ELJÁRÁS

7.1. Valamennyi mérést, akár fénytani, akár színtani mérésről legyen szó, a következők szerint kell végezni:

7.1.1. Cserélhető fényforrással felszerelt lámpa esetében, amely nincs elektronikus fényforrás-vezérlőegységgel vagy fényerő-szabályozóval felszerelve, a berendezés tekintetében előírt kategóriába tartozó, a berendezés adott kategóriájára előírt, színezett vagy nem színezett etalon fényforrással, amelyet az alábbi feszültséggel táplálnak meg: a) izzólámpák esetében az izzólámpa adott kategóriájára előírt viszonyítási fényáram előállításához szükséges feszültséggel; b) LED-es fényforrások esetében 6,75 V-tal, 13,5 V-tal, illetve 28,0 V-tal; a kapott fényáram értékeit korrigálni kell. A korrekciós tényező az objektív fényáram és az alkalmazott feszültségen mért fényáram aránya;

7.1.2. nem cserélhető fényforrással felszerelt lámpa (izzólámpák és egyebek) esetében 6,75 V, 13,5 V, illetve 28,0 V feszültséggel;

7.1.3. a lámpa részét képező (4) elektronikus fényforrás-vezérlőegységet vagy fényerő-szabályozót használó rendszer esetében a lámpa bemeneti sorkapcsait a gyártó által megadott feszültséggel, vagy ha a gyártó nem adott meg feszültséget, akkor 6,75 V, 13,5 V, illetve 28,0 V feszültséggel kell megtáplálni,

7.1.4. a lámpa részét nem képező elektronikus fényforrás-vezérlőegységet vagy fényerő-szabályozót használó rendszer esetében a lámpa bemeneti sorkapcsait a gyártó által megadott feszültséggel kell megtáplálni.

7.2. A fényerősség változtatása céljából fényerő-szabályozóval működtetett fényforrások esetében azonban a kérelmező leírása szerint kell elvégezni a fénytani méréseket.

7.3. A vizsgálólaboratóriumnak be kell kérnie a gyártótól a fényforrás és a kapcsolódó eszközök megtáplálásához szükséges elektronikus fényforrás-vezérlőegységet vagy fényerő-szabályozót.

7.4. A lámpa előírt tápfeszültségét meg kell adni az előírás 2. melléklete szerinti értesítésben.

7.5. A látszólagos felületnek a fényjelző berendezés vonatkoztatási tengelyének irányába eső határait meg kell határozni.

7. 6. S3 vagy S4 kategóriájú féklámpák esetében, amelyeket a járművön belül történő elhelyezésre szántak, a benyújtott üveglapmintát vagy (több lehetőség esetén) -mintákat (lásd a 2.2.5. szakaszt) a vizsgálandó lámpa elé kell helyezni a kérelemhez csatolt rajzokon megadott geometriai helyzet(ek)ben (lásd a 2.2.1. szakaszt).

8. A KIBOCSÁTOTT FÉNY SZÍNE

A 4. melléklet 2. szakaszában meghatározott fényerősség-eloszlási mérőrács területén belül kibocsátott fénynek vörösnek vagy fehérnek kell lennie. Ezen a területen kívül a szín éles változása nem megengedett. A színtani jellemzőket az előírás 7. szakaszában leírt vizsgálati eljárással kell ellenőrizni.

A nem cserélhető fényforrással (izzólámpákkal és egyebekkel) felszerelt lámpák esetében azonban a színtani jellemzőket a lámpában lévő fényforrásokkal kell ellenőrizni az előírás 7.1. szakaszának idevágó rendelkezései szerint.

A járművön belül történő beszerelésre szánt S3 vagy S4 kategóriájú féklámpa esetében a színtani jellemzőket a lámpa és a hátsó szélvédő vagy az üveglapminta legkedvezőtlenebb kombinációjából kiindulva kell ellenőrizni.

Ezek az előírások az alábbi berendezések szabályozható fényerősségének tartományára is érvényesek:

a) R2 kategóriájú hátsó helyzetjelző lámpák;

b) RM2 kategóriájú hátsó méretjelző lámpák;

c) S2 és S4 kategóriájú féklámpák.

9. A GYÁRTÁS MEGFELELŐSÉGE

A gyártás megfelelőségének ellenőrzésére szolgáló eljárásoknak meg kell felelniük a megállapodás (E/ECE/324-E/ECE/TRANS/505/Rev.2) 2. függelékében megállapított eljárásoknak, valamint a következő előírásoknak:

9.1. Az ezen előírás szerint jóváhagyott lámpákat úgy kell gyártani, hogy a fenti 6. és 8. szakaszban megállapított követelményeket teljesítve megfeleljenek a jóváhagyott típusnak.

9.2. Az előírás 5. mellékletében meghatározott, a gyártás megfelelőségének ellenőrzésére szolgáló eljárásokra vonatkozó minimális követelményeket teljesíteni kell.

9.3. Az előírás 6. mellékletében meghatározott, a hatósági mintavételezésre vonatkozó minimális követelményeket teljesíteni kell.

9.4. A típusjóváhagyást megadó hatóság bármikor ellenőrizheti az egyes gyártóüzemekben alkalmazott megfelelőség-ellenőrzési módszereket. Ezekre az ellenőrzésekre általában kétévente egyszer kerül sor.

10. SZANKCIÓK NEM MEGFELELŐ GYÁRTÁS ESETÉN

10.1. Ha a fenti követelmények nem teljesülnek, az adott berendezésre vonatkozó jóváhagyás visszavonható.

10.2. Ha a megállapodásban részes és ezen előírást alkalmazó valamely szerződő fél visszavon egy előzőleg általa megadott jóváhagyást, erről haladéktalanul tájékoztatnia kell az ezen előírást alkalmazó többi szerződő felet az ezen előírás 2. mellékletének megfelelő nyomtatványon.

11. A GYÁRTÁS VÉGLEGES LEÁLLÍTÁSA

Ha a jóváhagyás birtokosa véglegesen leállítja az ezen előírás szerint jóváhagyott berendezés gyártását, akkor erről értesítenie kell a jóváhagyást megadó hatóságot. A hatóság az értesítés kézhezvétele után az ezen előírás 2. mellékletének megfelelő nyomtatványon értesíti erről az 1958. évi megállapodásban részes és ezen előírást alkalmazó feleket.

12. A SZÍNEKRE ÉS AZ EGYES BERENDEZÉSEKRE VONATKOZÓ MEGJEGYZÉSEK

A megállapodás 3. cikke, melynek ezen előírás a mellékletét képezi, nem zárja ki, hogy a megállapodásban részes szerződő felek megtiltsák, hogy az általuk nyilvántartásba vett járművekbe olyan fényű berendezést építsenek be, amelyet ezen előírás lehetővé tesz, illetve azt sem zárja ki, hogy az általuk nyilvántartásba vett járművek összes vagy bizonyos kategóriái tekintetében megtiltsák a csak állandó fényerősségű féklámpák beépítését.

13. A JÓVÁHAGYÁSI VIZSGÁLATOK ELVÉGZÉSÉÉRT FELELŐS MŰSZAKI SZOLGÁLATOK ÉS A TÍPUSJÓVÁHAGYÓ HATÓSÁGOK NEVE ÉS CÍME

Az 1958. évi megállapodásban részes és ezen előírást alkalmazó szerződő felek közlik az Egyesült Nemzetek Titkárságával a jóváhagyási vizsgálatok elvégzéséért felelős műszaki szolgálatok nevét és címét, valamint a jóváhagyásokat megadó, illetve a más országok által kiadott jóváhagyásokat, kiterjesztéseket, elutasításokat vagy visszavonásokat, vagy a gyártás végleges leállítását igazoló értesítéseket fogadó típusjóváhagyó hatóságok nevét és címét.

14. ÁTMENETI RENDELKEZÉSEK

14.1. Izzólámpával nem rendelkező fényjelző lámpák és a járművön belül történő elhelyezésre szánt S3 kategóriájú féklámpák.

14.1.1. A 02. módosítássorozat 6. kiegészítése hatálybalépésének napjától kezdve az ezen előírást alkalmazó szerződő felek nem utasíthatják el a 02. módosítássorozattal módosított ezen előírás alapján történő jóváhagyást.

14.1.2. A 02. módosítássorozat 6. kiegészítésének hatálybalépését követő 36 hónap elteltével az előírást alkalmazó szerződő felek csak akkor adhatnak meg jóváhagyást, ha a fenti 14.1. szakaszban meghatározott lámpák típusa megfelel a 02. módosítássorozat 6. kiegészítésében módosított előírás követelményeinek.

14.1.3. Az előírást alkalmazó szerződő felek nem utasíthatják el az ezen előírás előző módosítássorozatai alapján megadott jóváhagyások kiterjesztését.

14.1.4. Az ezen előírást alkalmazó szerződő felek az ezen előírás korábbi módosítássorozatai szerinti követelményeknek megfelelő, a 14.1. szakaszban meghatározott lámpatípusokra továbbra is adnak jóváhagyást a 02. módosítássorozat 6. kiegészítésének hatálybalépését követő 36 hónap alatt.

14.2. A 14.1. szakaszban meghatározott lámpák beépítése a járműbe.

14.2.1. A 02. módosítássorozat 6. kiegészítése hatálybalépésének napjától az ezen előírást alkalmazó szerződő felek nem tilthatják meg a 02. módosítássorozat 6. kiegészítésében módosított előírás szerint jóváhagyott, a fenti 14.1. szakaszban meghatározott lámpák járműre történő felszerelését.

14.2.2. Az ezen előírást alkalmazó szerződő felek a 02. módosítássorozat 6. kiegészítésének hatálybalépését követő 48 hónap alatt továbbra is engedélyezik az ezen előírás korábbi módosítássorozatai szerinti követelmények alapján jóváhagyott, a 14.1. szakaszban meghatározott lámpák járműre történő felszerelését.

14.2.3. A 02. módosítássorozat 6. kiegészítésének hatálybalépését követő 48 hónap eltelte után az ezen előírást alkalmazó szerződő felek megtilthatják a 02. módosítássorozat 6. kiegészítésében módosított előírás követelményeinek meg nem felelő, a fenti 14.1. szakaszban meghatározott lámpák olyan új járművekre történő felszerelését, amelyekre több mint 24 hónappal az előírás 02. módosítássorozatának 6. kiegészítése hatálybalépését követően adtak típus- vagy egyedi jóváhagyást.

14.2.4. A 02. módosítássorozat 6. kiegészítésének hatálybalépését követő 60 hónap eltelte után az előírást alkalmazó szerződő felek megtilthatják a 02. módosítássorozat 6. kiegészítésében módosított előírás követelményeinek meg nem felelő, a fenti 14.1. szakaszban meghatározott lámpák olyan új járművekre történő felszerelését, amelyeket több mint 60 hónappal az előírás 02. módosítássorozatának 6. kiegészítése hatálybalépését követően vettek első alkalommal nyilvántartásba.

(1) A Motoros járművekre vonatkozó egységesített állásfoglalás (R.E.3) (dokumentum: ECE/TRANS/WP.29/78/Rev.2) 2. szakaszának meghatározása szerint.

(2) Az 1958. évi megállapodásban részes szerződő felek egyedi azonosító számai a Motoros járművekre vonatkozó egységesített állásfoglalás (R.E.3) (dokumentum: ECE/TRANS/WP.29/78/Rev.2/Amend.1) 3. mellékletében találhatók.

(3) Jó láthatóság (a Meteorológiai Világszervezetnek [WMO] a meteorológiai eszközökkel és megfigyelési módszerekkel kapcsolatban kiadott iránymutatása [Guide to Meteorological Instruments and Methods of Observation, 6. kiadás: ISBN: 92-63-16008-2, pp 1.9.1/1.9.11, Genf 1996] szerint meghatározott meteorológiai optikai távolság [MOR] legyen nagyobb, mint 2 000 m és tiszta lencsék.

(4) Ezen előírás alkalmazásában a „lámpa részét képező” kifejezés azt jelenti, hogy a berendezés vagy fizikailag részét képezi a lámpatestnek, vagy a lámpatesten kívül helyezkedik el ugyan (függetlenül attól, hogy elkülönül-e a lámpatesttől), de a berendezést a lámpa gyártója a lámparendszer részeként szállítja.

1. MELLÉKLET ELSŐ ÉS HÁTSÓ HELYZETJELZŐ LÁMPÁK, MÉRETJELZŐ LÁMPÁK ÉS FÉKLÁMPÁK: A TÉRBELI FÉNYELOSZLÁS MÉRÉSÉHEZ ELŐÍRT MINIMÁLIS SZÖGEK (1) Az ezen előírásban említett berendezések esetében a térbeli fényeloszlás legkisebb függőleges szöge a vízszintes síkhoz viszonyítva minden esetben 15° felfelé és 15° lefelé, kivéve az alábbi berendezéseket: a) azon lámpák esetében, amelyeket úgy kívánnak beépíteni, hogy H síkjuk a talajtól kevesebb mint 750 mm-re húzódjon, a vízszintes síkhoz viszonyítva 15° felfelé és 5° lefelé; b) azon választható lámpák esetében, amelyeket úgy kívánnak beépíteni, hogy H síkjuk a talajtól több mint 2 100 mm-re húzódjon, a vízszintes síkhoz viszonyítva 5° felfelé és 15° lefelé; c) S3 vagy S4 kategóriájú féklámpák esetében a vízszintes síkhoz viszonyítva 10° felfelé és 5° lefelé. A térbeli fényeloszlás legkisebb határszögei vízszintes irányban Első helyzetjelző lámpák Hátsó helyzetjelző lámpák Féklámpák (S1 és S2) Féklámpák (S3 és S4) (1) Az ezen ábrákon látható szögek a jármű jobb oldalán beépített berendezésekre vonatkoznak. A nyilak a jármű eleje felé mutatnak.

2. MELLÉKLET

3. MELLÉKLET PÉLDÁK A JÓVÁHAGYÁSI JELEK ELRENDEZÉSÉRE 1. ELSŐ HELYZETJELZŐ LÁMPA A fenti jóváhagyási jelet viselő berendezés egy első helyzetjelző lámpa, amelyet a 221 jóváhagyási számon a 7. sz. előírás szerint hagytak jóvá Hollandiában (E4). Az „A” betű melletti szám azt jelzi, hogy a jóváhagyást a 02. módosítássorozattal módosított 7. sz. előírás követelményei szerint adták meg. A vízszintes nyíl azt az oldalt jelzi, amelyiken a fénytani előírások 80°-os H szögig teljesülnek. A vízszintes szakaszból kiinduló, lefelé mutató függőleges nyíl azt mutatja, hogy e berendezés esetében a talajtól számított, megengedett beépítési magasság legfeljebb 750 mm. 2. HÁTSÓ HELYZETJELZŐ LÁMPA A fenti jóváhagyási jelet viselő berendezés egy hátsó helyzetjelző lámpa, amelyet a 221 jóváhagyási számon a 7. sz. előírás szerint hagytak jóvá Hollandiában (E4), és amelyet két hátsó helyzetjelző lámpából álló egységben is lehet használni. Az „R1D” jelsor alatti szám azt jelzi, hogy a jóváhagyást a 02. módosítássorozattal módosított 7. sz. előírás követelményei szerint adták meg. A nyíl hiánya azt jelenti, hogy a fénytani előírások mind jobb, mind bal oldalt 80°-os H szögig teljesülnek. 3. ELSŐ MÉRETJELZŐ LÁMPA A fenti jóváhagyási jelet viselő berendezés egy első méretjelző lámpa, amelyet a 125 jóváhagyási számon a 7. sz. előírás szerint hagytak jóvá Franciaországban (E2). Az „AM” betűcsoport alatti szám azt jelzi, hogy a jóváhagyást a 02. módosítássorozattal módosított 7. sz. előírás követelményei szerint adták meg. A vízszintes nyíl azt az oldalt jelzi, amelyiken a fénytani előírások 80°-os H szögig teljesülnek. 4. HÁTSÓ MÉRETJELZŐ LÁMPA A fenti jóváhagyási jelet viselő berendezés egy szabályozható fényerősségű hátsó méretjelző lámpa, amelyet a 122 jóváhagyási számon a 7. sz. előírás szerint hagytak jóvá Olaszországban (E3). Az „RM” betűcsoport alatti szám azt jelzi, hogy a jóváhagyást a 02. módosítássorozattal módosított 7. sz. előírás követelményei szerint adták meg. A vízszintes nyíl azt az oldalt jelzi, amelyiken a fénytani előírások 80°-os H szögig teljesülnek. 5. FÉKLÁMPA A fenti jóváhagyási jelet viselő berendezés olyan, egy fényerőszintű féklámpa, amelyet a 221 jóváhagyási számon a 7. sz. előírás szerint hagytak jóvá Hollandiában (E4). Az „S1” jelsor alatti szám azt jelzi, hogy a jóváhagyást a 02. módosítássorozattal módosított 7. sz. előírás követelményei szerint adták meg. 6. HÁTSÓ HELYZETJELZŐ LÁMPÁBÓL ÉS FÉKLÁMPÁBÓL ÁLLÓ BERENDEZÉS A fenti jóváhagyási jelet viselő berendezés egy hátsó helyzetjelző lámpából és szabályozható fényerősségű féklámpából álló berendezés, amelyet a 221 jóváhagyási számon a 7. sz. előírás szerint hagytak jóvá Hollandiában (E4). Az „R2D-S2D” jelsor alatti szám azt jelzi, hogy a jóváhagyást a 02. módosítássorozattal módosított 7. sz. előírás követelményei szerint adták meg. A hátsó helyzetjelző lámpa össze van építve a féklámpával, mindkét berendezés szabályozható fényerősségű, és két lámpából álló egységben is lehet használni őket. A nyíl hiánya azt jelenti, hogy a fénytani előírások mind jobb, mind bal oldalon 80°-os H szögig teljesülnek. Megjegyzés: A jóváhagyási számot és a kiegészítő jeleket a körhöz közel kell elhelyezni, az „E” betű fölött vagy alatt, illetve a betű jobb vagy bal oldalán. A jóváhagyási szám számjegyeinek az „E” betű ugyanazon oldalán kell állniuk, és ugyanabba az irányba kell nézniük. A jóváhagyási számot és (ha vannak) a kiegészítő jeleket, köztük a szóban forgó rendelet módosítássorozatának számát egymással átellenben kell elhelyezni. A jóváhagyási számban kerülni kell a római számok használatát, hogy azok ne legyenek összetéveszthetők más jelekkel. 7. FÜGGETLEN LÁMPÁK JELÖLÉSE A fenti példa a különböző típusú lámpákba szánt lencse jelölésének felel meg. A jóváhagyási jelek azt mutatják, hogy a berendezést Spanyolországban (E 9) hagyták jóvá az 1432 jóváhagyási számon, és az a következő részekből áll: hátsó ködlámpa (F), amelyet az eredeti 38. sz. előírás szerint hagytak jóvá, 2a. kategóriájú hátsó irányjelző lámpa, amelyet a 01. módosítássorozattal módosított 6. számú előírás szerint hagytak jóvá; tolatólámpa (AR), amelyet az eredeti 23. számú előírás szerint hagytak jóvá; vörös fényű hátsó helyzetjelző lámpa (R), amelyet a 02. módosítássorozattal módosított 7. számú előírás szerint hagytak jóvá; egy fényerőszintű féklámpa (S1), amelyet a 02. módosítássorozattal módosított 7. számú előírás szerint hagytak jóvá. 8. EGYSZERŰSÍTETT JELÖLÉS CSOPORTOSÍTOTT, EGYESÍTETT ÉS ÖSSZEÉPÍTETT LÁMPÁKHOZ, HA KÉT VAGY TÖBB LÁMPA ALKOTJA UGYANAZT AZ EGYSÉGET (A függőleges és vízszintes vonalak a fényjelző berendezés alakjának sematikus ábrázolására szolgálnak. Ezek nem képezik a jóváhagyási jel részét.) A. minta B. minta C. minta Megjegyzés: E három jóváhagyási jel (A., B. és C. minta) a világítóberendezés jelölésének három lehetséges változatát mutatja arra az esetre, amikor két vagy több lámpa ugyanannak a csoportosított, egyesített és összeépített lámpákat tartalmazó egységnek a része. A jelölések azt mutatják, hogy a berendezést a 3333 jóváhagyási számon Hollandiában (E4) hagyták jóvá, és a következő részekből áll: IA osztályú fényvisszaverő, amelyet a 02. módosítássorozattal módosított 3. számú előírás szerint hagytak jóvá; szabályozható fényerősségű hátsó irányjelző lámpa (2b. kategória), amelyet a 01. módosítássorozattal módosított 6. sz. előírás szerint hagytak jóvá; szabályozható fényerősségű, vörös fényű, hátsó helyzetjelző lámpa (R2), amelyet a 02. módosítássorozattal módosított 7. sz. előírás szerint hagytak jóvá; szabályozható fényerősségű hátsó ködlámpa (F2), amelyet az eredeti 38. sz. előírás szerint hagytak jóvá, tolatólámpa (AR), amelyet az eredeti 23. számú előírás szerint hagytak jóvá; szabályozható fényerősségű féklámpa (S2), amelyet a 02. módosítássorozattal módosított 7. sz. előírás szerint hagytak jóvá. Megjegyzés: Az alábbi három jóváhagyási jel (D., E. és F. minta) olyan világítóberendezésnek felel meg, amely a következőkből áll: első helyzetjelző lámpa, amelyet a 02. módosítássorozattal módosított 7. sz. előírás szerint hagytak jóvá; fényszóró, amely jobb és bal oldali közlekedéshez egyaránt megfelelő tompított fényt, valamint 86 250 és 111 250 kandela közötti legnagyobb fényerősségű távolsági fényt bocsát ki (ezt a „30” szám jelzi), és amelyet a 02. módosítássorozattal módosított 20. sz. előírás szerint hagytak jóvá; első ködlámpa, amelyet a 02. módosítássorozattal módosított 19. sz. előírás szerint hagytak jóvá; 1a. kategóriájú első irányjelző lámpa, amelyet a 01. módosítássorozattal módosított 6. sz. előírás szerint hagytak jóvá. D. minta E. minta F. minta 9. FÉNYSZÓRÓVAL ÖSSZEÉPÍTETT LÁMPA A fenti példa egy olyan lencse jelölését mutatja, amelyet különböző fényszórótípusokba szántak, nevezetesen: vagy egy olyan fényszóróba, amely jobb és bal oldali közlekedéshez egyaránt megfelelő tompított fényt, valamint 86 250 és 111 250 kandela közötti legnagyobb fényerősségű távolsági fényt bocsát ki (ezt a 30-as szám jelzi), és amelyet a 04. módosítássorozattal módosított 8. sz. előírás szerint, Németországban (E1) hagytak jóvá és egy, a 7. számú előírás 02. módosítássorozata szerint jóváhagyott első helyzetjelző lámpával építettek össze; vagy egy olyan fényszóróba, amely jobb és bal oldali közlekedéshez egyaránt megfelelő tompított fényt bocsát kis, és amelyet Németországban (E1) a 01. módosítássorozattal módosított 1. sz. előírás szerint hagytak jóvá és a már fent említett első helyzetjelző lámpával építettek össze; vagy az egyes lámpaként jóváhagyott, fent említett fényszórók bármelyikébe. A fényszórótesten csak egy érvényes jóváhagyási szám szerepelhet, például: vagy vagy vagy 10. FÉNYFORRÁSMODULOK A fenti azonosító kód azt mutatja, hogy az ezzel a kóddal ellátott fényforrásmodult egy Olaszországban (E3) jóváhagyott lámpával együtt hagyták jóvá, a 17325 jóváhagyási számon. 11. ÖSSZEFÜGGŐ LÁMPÁK A következő világítási funkciókat betöltő összefüggő lámparendszer részét képező összefüggő lámpa jelölése: 2a. kategóriájú hátsó irányjelző lámpa, amelyet a 01. módosítássorozattal módosított 6. számú előírás szerint hagytak jóvá; vörös fényű, hátsó helyzetjelző lámpa (R1), amelyet a 02. módosítássorozattal módosított 7. számú előírás szerint hagytak jóvá. Az „Y” betűvel is el van látva, mivel ez egy összefüggő lámparendszer részét képező összefüggő lámpa; szabályozható fényerősségű féklámpa (S2), amelyet a 02. módosítássorozattal módosított 7. sz. előírás szerint hagytak jóvá. A következő világítási funkciókat betöltő összefüggő lámparendszer részét képező összefüggő lámpa jelölése: vörös fényű, hátsó helyzetjelző lámpa (R1), amelyet a 02. módosítássorozattal módosított 7. számú előírás szerint hagytak jóvá; Az „Y” betűvel is el van látva, mivel ez egy összefüggő lámparendszer részét képező összefüggő lámpa; tolatólámpa (AR), amelyet az eredeti 23. számú előírás szerint hagytak jóvá.

4. MELLÉKLET FÉNYTANI MÉRÉSEK 1. MÉRÉSI MÓDSZEREK 1.1. Fénytani mérések végzésekor a szórt fényvisszaverődést megfelelő ernyőzéssel el kell kerülni. 1.2. Ha a mérési eredmények vitatottak, a következő követelményeknek megfelelő méréseket kell végezni: 1.2.1. a mérési távolságot úgy kell megválasztani, hogy a távolság négyzetével fordított arányosság érvényesüljön; 1.2.2. a mérőberendezésnek olyannak kell lennie, hogy a lámpa vonatkoztatási középpontjából a fényérzékelő látószöge 10 szögperc és 1° között legyen; 1.2.3. egy adott megfigyelési irányban a fényerősségre vonatkozó előírás teljesítettnek minősül, ha az előírt fényerősség a megfigyelési irányhoz képest negyed fokon belül jelentkezik. 1.3. Ha a berendezést több különböző helyzetben vagy egy megadott tartományon belül lehet a járműbe beépíteni, a fénytani méréseket mindegyik helyzetben el kell végezni, illetve állítható berendezés esetében a méréseket meg kell ismételni a gyártó által megadott vonatkoztatási tengelyek által bezárt tér szélső helyzeteiben. 2. 2. Szabványos fényerősség-eloszlási mérőrács Fényerősség-eloszlási mérőrács S3 kategóriájú féklámpákhoz 10° 32 — 64 — 32 5° 64 100 100 100 64 0° 64 100 100 100 64 5° 64 100 100 100 64 10° 5° 0° 5° 10° 2.1. A H = 0° és V = 0° irány a vonatkoztatási tengelynek felel meg. (A járművön ez vízszintes, párhuzamos a jármű hosszirányú középsíkjával és a kívánt látási irányba mutat.) Áthalad a vonatkoztatási középponton. A rácson szereplő értékek a különböző mérési irányokra a minimális fényerőt mint az egyes lámpáktól a tengely mentén (a H = 0° és V = 0° irányban) előírt minimum százalékát adják meg. 2.2. A 2. szakaszban leírt – vázlatosan ráccsal jelzett – fényeloszlási mezőn belül a fényeloszlásnak lényegében egyenletesnek kell lennie, azaz a fényerőnek a rácsvonalak alkotta mező valamely részének minden irányában legalább az adott irányt körülvevő rácsvonalakon feltüntetett, százalékban kifejezett értékek közül a legkisebbnek meg kell felelnie. 2.3. Ha azonban a berendezést a talajtól számított legfeljebb 750 mm-es magasságra kívánják beépíteni, a fényerőt lefelé csak 5°-os szögig kell ellenőrizni. 3. LÁMPÁK FÉNYTANI MÉRÉSEI A fénytani jellemzőket a következőképpen kell ellenőrizni: 3.1. Nem cserélhető fényforrások (izzólámpák és egyebek) esetében: a lámpában levő fényforrással, ezen előírás 7.1. szakaszának megfelelő rendelkezései szerint. 3.2. Cserélhető fényforrás(ok) esetében: 6,75 V, 13,5 V vagy 28,0 V feszültségű fényforrás(ok) esetében a fényerősség értékeit korrigálni kell. Izzólámpák esetében a korrekciós tényező a viszonyítási fényáram és az alkalmazott feszültségen (6,75 V, 13,5 V vagy 28,0 V) mért fényáram átlagának aránya. LED-es fényforrások esetében a korrekciós tényező az objektív fényáram és az alkalmazott feszültségen (6,75 V, 13,5 V vagy 28,0 V) mért fényáram átlagának aránya. A használt izzólámpák tényleges fényárama legfeljebb 5 százalékkal térhet el az átlagtól. Kizárólag izzólámpák esetében szabványos izzólámpa is használható: minden egyes helyzetben a viszonyítási fényáramán kell működtetni, és az egyes helyzetekben kapott mérési eredményeket össze kell adni. 3.3. Az egy percen, illetve 30 percen keresztüli működés után mért fényerősségnek valamennyi fényjelző lámpa esetében, az izzólámpával felszerelt lámpák kivételével, az előírt legnagyobb és legkisebb érték közé kell esnie. Az egy percen keresztül történő működés utáni fényerősség-eloszlást a 30 perces működés utáni fényerősség-eloszlásból lehet kiszámítani a HV pontban az egy perc, illetve 30 perc működés után mért fényerősségek arányát alkalmazva az egyes mérési pontokban.

5. MELLÉKLET A GYÁRTÁS MEGFELELŐSÉGÉNEK ELLENŐRZÉSÉRE SZOLGÁLÓ ELJÁRÁSOKRA VONATKOZÓ MINIMÁLIS KÖVETELMÉNYEK 1. ÁLTALÁNOS ELŐÍRÁSOK 1.1. A megfelelőségi követelmények akkor tekinthetők mechanikai és geometriai szempontból teljesítettnek, ha az eltérések nem haladják meg az elkerülhetetlen gyártási eltérések mértékét, miközben megfelelnek az előírás rendelkezéseinek. 1.2. A sorozatgyártású lámpák megfelelősége a fénytani jellemzők szempontjából nem kétséges, ha egy véletlenszerűen kiválasztott lámpa fénytani jellemzőinek ezen előírás 7. szakasza szerinti mérésekor: 1.2.1. az előírásban előírt értékektől egyik mért érték sem tér el – kedvezőtlen irányban – több mint 20 %-kal; 1.2.2. ha egy cserélhető fényforrással felszerelt lámpa esetében a fent leírt vizsgálat eredményei nem felelnek meg az előírt értékeknek, akkor a vizsgálatokat meg kell ismételni egy másik szabványos fényforrással; 1.3. A színkoordinátákra vonatkozó előírásoknak teljesülniük kell, ha az ezen előírás 7. szakaszában leírt feltételek mellett végzik a vizsgálatot. 2. A GYÁRTÓ ÁLTAL VÉGREHAJTANDÓ MEGFELELŐSÉGI ELLENŐRZÉSRE VONATKOZÓ MINIMÁLIS KÖVETELMÉNYEK A jóváhagyási jel jogosultjának megfelelő időközönként minden lámpatípus esetében legalább az alábbi méréseket el kell végeznie. A vizsgálatokat az előírás rendelkezései szerint kell elvégezni. Ha a minták nem felelnek meg a vizsgálat típusa szerinti követelményeknek, további mintákat kell kiválasztani és vizsgálni. A gyártó köteles megtenni a megfelelő intézkedéseket a gyártás megfelelőségének biztosítására. 2.1. A vizsgálatok jellege Az ebben az előírásban meghatározott megfelelőségi vizsgálatok a fény- és színtani jellemzők mérésére terjednek ki. 2.2. Vizsgálati módszerek 2.2.1. A vizsgálatokat általában az előírásban meghatározott módszerek szerint kell elvégezni. 2.2.2. A gyártó által végrehajtandó megfelelőségi vizsgálatok során a jóváhagyási vizsgálatokért felelős illetékes hatóság beleegyezésével más, egyenértékű módszerek is alkalmazhatók. A gyártónak bizonyítania kell, hogy az alkalmazott módszerek egyenértékűek az előírásban meghatározott eljárásokkal. 2.2.3. A 2.2.1. és a 2.2.2. szakasz alkalmazása érdekében rendszeresen kalibrálni kell a mérőberendezést, és a mért eredményeknek korrelálniuk kell az illetékes hatóság által végzett mérésekkel. 2.2.4. A referencia-módszerek minden esetben megfelelnek az előírásban meghatározott módszereknek, különösen a hatósági ellenőrzések és mintavételek esetében. 2.3. A mintavétel módja A lámpa mintáit véletlenszerűen kell kiválasztani egy homogén gyártási tételből. A homogén gyártási tétel ugyanolyan típusú lámpákból álló, a gyártó termelési módszere által meghatározott tételt jelent. A vizsgálatnak általában az egyes gyárak sorozatgyártmányaira kell kiterjednie. Mindazonáltal egy gyártó azonos típusra vonatkozó, különböző gyárakból származó eredményeket is összegyűjthet, feltéve, hogy a gyárak ugyanazt a minőségbiztosítási és minőségirányítási rendszert alkalmazzák. 2.4. Mért és rögzített fénytani jellemzők A mintaként szolgáló lámpán fénytani méréseket kell végezni a 4. mellékletben felsorolt legkisebb értékek és az előírt színkoordináták ellenőrzésére. 2.5. Az elfogadhatóság feltételei A gyártó feladata, hogy a mérési eredmények statisztikai elemzését elvégezze, valamint az illetékes hatósággal egyetértésben elfogadhatósági feltételeket állapítson meg a termékeire az előírás 9.1. szakaszában meghatározott, a termékek megfelelőségének ellenőrzésére vonatkozó követelmények teljesítése érdekében. Az elfogadhatósági feltételeket úgy kell meghatározni, hogy 95 %-os megbízhatósági szinten legalább 0,95 legyen annak valószínűsége, hogy a termék megfelelőnek bizonyul a 6. mellékletben leírt szúrópróba (első mintavétel) során.